S-588/2011

Málið, sem dómtekið var 4. september síðastliðinn, var höfðað með ákæru lögreglustjórans á höfuðborgarsvæðinu, útgefinni 12. apríl 2011 á hendur „K-kk-þgf S-kk-þgf, Reykjavík,fyrir fíkniefnalagabrot, með því að hafa laugardaginn 20. mars 2010, að Laugavegi 67A í Reykjavík, haft í vörslum sínum í sölu- og dreifingarskyni 326,61 g af amfetamíni, 4,61 g af marihuana og 11,66 g af hassi, sem lögreglumenn fundu við leit.

Teljast brot þessi varða við 2. gr., sbr. 5. gr. laga um ávana- og fíkniefni

nr. 65/1974, að því er varðar meðferð ákærða á amfetamíni, sbr. og 6. gr. laganna, að því er varðar meðferð ákærða á kannabisefnum, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu sakarkostnaðar. Jafnframt er þess krafist að gerð verði upptæk 326,61 g af amfetamíni, 16,27 g af kannabisefnum og 1 vog sem hald var lagt á, samkvæmt 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er krafist upptöku á kr. 147.500 og 60 pundum sem lagt var hald á í málinu, sbr. 7. mgr. 5. gr. sömu laga.“

Af hálfu ákærða er krafist vægustu refsingar og þess að sakarkostnaður, þar með talin málsvarnarlaun verjanda hans, verði greiddur úr ríkissjóði. Þá hefur ákærði fallist á upptöku á fíkniefnum og vog en hafnað því að haldlagðir peningar verði gerðir upptækir.

II

Ákærði sótti ekki þing við þingfestingu málsins, en við fyrirtöku þess 2. júlí síðastliðinn játaði hann skýlaust sök og með því að játning hans er í samræmi við gögn málsins verður ekki gerð frekari grein fyrir málavöxtum, sbr. 3. mgr. 183. gr. laga nr. 88/2008. Með vísun til játningar ákærða eru efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotið sem er réttilega fært til refsiákvæða í ákærunni.

Ákærða hefur ekki áður verið refsað. Refsing hans nú er hæfilega ákveðin 6 mánaða fangelsi. Hann játaði brot sitt greiðlega hjá lögreglu og fyrir dómi. Efnið, sem hald var lagt á hjá honum, var í veikara lagi. Með hliðsjón af þessu þykir mega skilorðsbinda refsinguna eins og í dómsorði greinir.

Fíkniefni og vog verða gerð upptæk eins og krafist er í ákæru og á grundvelli þeirra lagaákvæða er þar greinir. Ákærði hefur mótmælt kröfu um upptöku á peningum og borið hjá lögreglu og fyrir dómi að íslensku peningarnir, sem lagt var hald á og í ákæru greinir, hafi verið afrakstur „svartrar vinnu“ en ekki fíkniefnasölu. Hjá lögreglu hafði hann þó borið að 8.000 krónur væru fyrir fíkniefnasölu. Þá séu pundin afgangur af ferðapeningum frá fyrri tíð. Ákærði nafngreindi ákveðið fyrirtæki sem hann hefði unnið „svart“ hjá, bæði þegar hann kom fyrst fyrir dóm 2. júlí síðastliðinn og eins við aðalmeðferð. Af hálfu ákæruvaldsins var þó ekkert aðhafst til að kanna þessa fullyrðingu hans. Í ákæru er krafan um upptöku peninganna byggð á 7. mgr. 5. gr. laga nr. 65/1974, en þar segir að heimilt sé að gera upptækt andvirði ólögmætrar sölu efna. Ákæruvaldinu ber að sanna að hinir haldlögðu peningar séu andvirði fíkniefnasölu ákærða. Þrátt fyrir að hann hafi viðurkennt fíkniefnasölu verður ekki ályktað út frá því einu að allt fé, sem í fórum hans fannst sé afrakstur af þeirri sölu. Af þessum sökum verða einungis gerðar upptækar 8.000 krónur sem ákærði hafði viðurkennt hjá lögreglu að væru afrakstur fíkniefnasölu. Þá má fallast á að pundin geti verið afgangur af ferðapeningum, enda upphæðin þessleg og er því hafnað að gera þau upptæk.

Loks verður ákærði dæmdur til að greiða sakarkostnað og málsvarnarlaun verjanda síns að meðtöldum virðisaukaskatti, eins og í dómsorði greinir.

A-kk-nf Í-kk-nf héraðsdómari kvað upp dóminn.

D Ó M S O R Ð :

Ákærði, K-kk-nf S-kk-nf, sæti fangelsi í 6 mánuði, en fresta skal fullnustu refsingarinnar og hún falla niður að liðnum 2 árum frá birtingu dómsins, haldi hann almennt skilorð 57. gr. almennra hegningarlaga.

Upptækt skal vera: 326,61 g af amfetamíni, 16,27 g af kannabisefnum, vog og 8.000 krónur.

Ákærði greiði 130.523 krónur í sakarkostnað og málsvarnarlaun verjanda, síns B-kk-ef H-kk-ef hrl., 200.800 krónur.

A-kk-nf Í-kk-nf